b"\n_START_ARTICLE_\nRadovan Karad\xc5\xbei\xc4\x87\n_START_SECTION_\nVida familiar\n_START_PARAGRAPH_\nFill de tx\xc3\xa8tnik presoner, va ajudar a la seva mare en la llar i en el camp durant gran part de la seva la inf\xc3\xa0ncia._NEWLINE_L'any 1960 es va traslladar a Sarajevo, on m\xc3\xa9s tard va con\xc3\xa8ixer a la seva esposa, Ljiljana, es va graduar com a metge, i treball\xc3\xa0 com a psic\xc3\xb2leg en un hospital de la ciutat._NEWLINE_Tamb\xc3\xa9 es va convertir en un poeta i va caure sota la influ\xc3\xa8ncia de l'escriptor nacionalista serbi Dobrica \xc4\x86osi\xc4\x87, qui el va animar a entrar en pol\xc3\xadtica. Anys m\xc3\xa9s tard, despr\xc3\xa9s de treballar breument per al Partit Verd, va ajudar el 1990 a crear el Partit Democr\xc3\xa0tic Serbi en resposta al creixement dels partits nacionalistes croats i bosnians, i dedicat a la meta d'una Gran S\xc3\xa8rbia. Menys de dos anys m\xc3\xa9s tard, amb B\xc3\xb2snia i Hercegovina reconeguda com un estat independent, va declarar la creaci\xc3\xb3 de la independent Rep\xc3\xbablica S\xc3\xa8rbia de B\xc3\xb2snia i Hercegovina, posteriorment rebatejada com Republika Srpska amb capital a Sarajevo, i ell mateix com cap d'estat.\n_START_SECTION_\nGuerra de B\xc3\xb2snia\n_START_PARAGRAPH_\nVa ser el principal impulsor de la guerra de B\xc3\xb2snia (1992-95) contra els musulmans bosnians i els croats i va dirigir durant 43 mesos el setge de Sarajevo, que va causar m\xc3\xa9s de dotze mil morts, i la matan\xc3\xa7a de Srebrenica, que en va fer m\xc3\xa9s de vuit mil. Va ser conjuntament acusat en 1995, juntament amb el cap militar dels serbis de B\xc3\xb2snia Ratko Mladi\xc4\x87, per crims de guerra que es van cometre durant la guerra 1992-95, i es va veure obligat a dimitir com a president l'any 1996 per l'amena\xc3\xa7a de sancions contra la Rep\xc3\xbablica Srpska, i m\xc3\xa9s tard va passar a la clandestinitat._NEWLINE_Per evitar ser capturar es va fer passar durant anys pel Doctor Dragan David Dabi\xc4\x87, un psic\xc3\xb2leg i especialista en medicina alternativa que treballava en una cl\xc3\xadnica privada de Belgrad. Llu\xc3\xafa ulleres i una gran barba blanca que el feien dif\xc3\xadcilment recognoscible.\n_START_SECTION_\nCaptura i judici\n_START_PARAGRAPH_\nFou capturat la nit del 21 de juliol de 2008 als afores de Belgrad (S\xc3\xa8rbia) quan anava sol pel carrer, i lliurat per les autoritats s\xc3\xa8rbies a la justicia internacional perqu\xc3\xa8 fos jutjat a l'ICTY. Karad\xc5\xbei\xc4\x87 estava acusat de dos c\xc3\xa0rrecs de genocidi (el de la matan\xc3\xa7a de Srebrenica i el que es comet\xc3\xa9 en diversos municipis de B\xc3\xb2snia), a m\xc3\xa9s de diversos c\xc3\xa0rrecs relacionats amb la guerra de B\xc3\xb2snia, associats a l'expulsi\xc3\xb3 de musulmans i croats de B\xc3\xb2snia i Hercegovina i d\xe2\x80\x99haver creat terror entre la poblaci\xc3\xb3 de Sarajevo, entre altres._NEWLINE_El judici contra Karad\xc5\xbei\xc4\x87 al TPII, que es defensa sol, va comen\xc3\xa7ar l'octubre del 2009, per\xc3\xb2 el fiscal no va presentar el seu primer testimoni fins a mitjans d'abril del 2010. La presentaci\xc3\xb3 de proves per part de la fiscalia va acabar el maig. En total, ha presentat 195 testimonis davant el tribunal, a m\xc3\xa9s d\xe2\x80\x99altres testimonis que van fer arribar el seu relat per escrit._NEWLINE_El 28 de juny de 2012 els jutges del TPII van absoldre Karad\xc5\xbei\xc4\x87 nom\xc3\xa9s de l'acusaci\xc3\xb3 de genocidi per crims en contra de poblaci\xc3\xb3 musulmana i croata entre mar\xc3\xa7 i desembre del 1992 als municipis de Bratunac, Fo\xc4\x8da, Klju\xc4\x8d, Prijedor, Sanski Most, Vlasenica i Zvornik perqu\xc3\xa8 les proves presentades per la fiscalia no eren suficients per arribar a considerar els crims comesos en aquestes ciutats com a genocidi. Tanmateix, els magistrats van considerar que les proves aportades eren suficients per mantenir tant el c\xc3\xa0rrec de genocidi de gaireb\xc3\xa9 8.000 nens i homes musulmans a la ciutat b\xc3\xb2snia de Srebrenica el juliol del 1995 (el que es coneix com la matan\xc3\xa7a m\xc3\xa9s gran a Europa despr\xc3\xa9s de la Segona Guerra Mundial) com les altres acusacions per les quals va ser detingut. El Tribunal mant\xc3\xa9, doncs, els c\xc3\xa0rrecs que el relacionen amb els 44 mesos de setge a Sarajevo, en qu\xc3\xa8 van morir gaireb\xc3\xa9 12.000 civils."